Lissa Mathiasen (S), 2006-05-11:
Skal jeg være helt ærlig, synes jeg, det havde klædt ministeren, hvis det her forslag var blevet læst igennem, inden ministeren kom til debatten i dag.
Jeg synes, det er dybt, dybt pinligt at høre ministeren på området stå og sige, at det først er gået op for ministeren nu, hvad det drejer sig om.
I forslaget står der faktisk, at en bolig ikke kan lejes ud til andre end fysiske personer.
Dermed bliver det uden kommunalbestyrelsens samtykke ulovligt at udleje boliger til offentlige og private virksomheder, således at kun fysiske personer kan leje boliger.
Det vil sige, vi har lige nøjagtig taget stilling til, at vi ikke vil have, man lejer ud til virksomheder.
Og så siger vi endvidere i forslaget: »Det skal understreges, at det fortsat vil være muligt for kommunalbestyrelsen at give samtykke til dispensationer fra bestemmelsen til legale formål.
Forslagsstillerne ønsker således, at det fortsat skal være muligt at leje boliger ud til f.eks. byfornyelsesselskaber, forskere, der skal opholde sig i landet i kortere tid, boligsociale formål, Dansk Flygtningehjælp el.lign.«
Det er meget klart beskrevet, og dermed er det meget klart beskrevet, at med indgrebet siger vi, at det ikke må ikke være muligt for en privat udlejer at leje ganske almindelige private lejeboliger ud til virksomheder, medmindre kommunen har givet en godkendelse.
Og godkendelse skal kun gives i de helt specifikke situationer, hvor kommunerne måtte vurdere, at der er behov for at give dispensation.
Ellers skal enhver privat udlejningsbolig lejes ud til en ganske almindelig lejer, der måtte ønske at leje, og hvor udlejeren, når det drejer sig om en privat udlejningsbolig, selv vælger, hvem det skal være – det skal bare ikke være til et firma.
Jeg ved, at Københavns Kommune har appelleret til ministeren om at komme med et indgreb, som kunne løse det her problem.
Det vil sige, at den kommune, der er mest belastet, rent faktisk har appelleret meget kraftigt til ministeren om at komme med et indgreb, så vi kan stoppe den trafik, man kan se er gået i gang.
Og kommunen har ikke på noget tidspunkt ytret, at det ville være et problem, såfremt det var kommunen, der så skulle give dispensation til de få situationer, hvor en virksomhed kan få lov at gå ind og leje.
Så kan jeg ikke lade være med til sidst at sige, at jeg er forundret over, at ministeren næsten vil være bekendt at sige, at en lejer, som via en mellemmand har lejet sig en bolig, jo bare kan gå til huslejenævnet.
Jamen det, der er problemet, hvis jeg som lejer går til huslejenævnet vedrørende et lejemål, hvor jeg har fået min moster Anna, der har en lille butik, til at underskrive huslejekontrakten fra den egentlige udlejer, er, at så er det min moster Anna, jeg skal bede om at få huslejen sat ned hos.
Og moster Anna kan ikke gå i huslejenævnet, fordi der er tale om to ligeværdige parter, når det drejer sig om to virksomheder.
Derfor er her et hul, og jeg håber egentlig, at ministeren, når hun har sundet sig lidt oven på ikke at have sat sig godt nok ind i det, kommer tilbage i udvalget og vil være parat til at samarbejde, så vi kan få lukket det her hul inden sommerferien.
Det skylder vi de mennesker, der kommer i klemme.
Jeg ønsker ikke at se flere komme i klemme i det her.